বন্দর এলাকায় এক সুপারি কিলার-সহ দুই দুষ্কৃতীকে গ্রেফতার 
করেছে পুলিশ। 
গুলাম রসুল ওরফে রিয়াজ এবং মহম্মদ সারোয়ার কুরেশি নামে ধৃত ওই দুই দুষ্কৃতীর কাছ থেকে তিনটি দেশি রিভলভার, চার রাউন্ড কার্তুজ এবং একটি তাইল্যান্ডের ছুরি উদ্ধার করেছে পুলিশ। পুলিশ জানিয়েছে, ধৃত রিয়াজের বিরুদ্ধে ছ’টি খুনের মামলা-সহ ১২টি মামলা রয়েছে। সারোয়ারের বিরুদ্ধে একটি খুনের মামলা-সহ তোলাবাজি, মারধর এবং অস্ত্র আইনের একাধিক মামলা রয়েছে।
পুলিশ জানিয়েছে, শনিবার রাত সাড়ে ১০টা নাগাদ সূত্রে রাজাবাগান থানায় খবর আসে, পাকারিয়াতলব এলাকায় দুই দুষ্কৃতী অস্ত্র নিয়ে ঘুরছে। পুলিশ গেলে রিয়াজ পালিয়ে যায়। তবে সারোয়ার ধরা পড়ে। তার কাছ থেকে পুলিশ এক রাউন্ড কার্তুজ ভরা একটি দেশি রিভলভার আটক করে। রিয়াজ পাশের রবীন্দ্রনগর থানা এলাকায় আশ্রয় নিয়েছিল। সেখানে তাকে একজন চিনতে পেরে সংশ্লিষ্ট থানায় খবর দেন। গভীর রাতে পুলিশ গিয়ে রিয়াজকে গ্রেফতার করে। রিয়াজের কাছ থেকে দু’টি দেশি রিভলভার, তিন রাউন্ড কার্তুজ এবং একটি ছুরি পাওয়া গিয়েছে। 
ধৃত সারোয়ার পাকারিয়াতলব এলাকাতেই থাকে। রিয়াজের বাড়ি নাদিয়াল থানার আয়ুবনগরে। দু’জনকে অলিপুর আদালতে তোলা হলে বিচারক তাদের আগামিকাল, বুধবার পর্যন্ত পুলিশ হেফাজতের নির্দেশ দেন।
 

পুলিশ সূত্রের খবর, সারোয়ার এবং রিয়াজ মূলত মেটিয়াবুরুজ, রাজাবাগান, নাদিয়াল ও রবীন্দ্রনগর এলাকায় তোলাবাজির সঙ্গে যুক্ত। সারোয়ারের বিরুদ্ধে কলকাতা পুলিশ এলাকায় তোলাবাজি ও খুনের মামলা রয়েছে। রিয়াজ গত কয়েক বছরে রাজ্য পুলিশ এলাকায় ছ’টি খুনের ঘটনায় অভিযুক্ত। বিভিন্ন লোকের থেকে বরাত নিয়েই সে খুন করত। রবিবার রাতে পুলিশি জেরায় সে দু’টি খুনের কথা স্বীকারও করেছে বলে পুলিশের দাবি। কয়েকটি মামলায় বিচার প্রক্রিয়াও শুরু হয়েছে। উচ্চ আদালত থেকে জামিন নিয়ে সে এলাকায় তোলাবাজি চালাচ্ছিল।
আরও পড়ুন... 
আবারও গ্রেফতার সাপের বিষ চালানকারি 
রেলের পরিত্যক্ত আবাসনে চলছে অসামাজিক কাজ, আতঙ্কে স্থানীয় বাসিন্দারা